Leasing αυτοκινήτου

Το leasing αυτοκινήτου είναι μία υπηρεσία λειτουργικής μίσθωσης επιβατικού ή επαγγελματικού οχήματος για ορισμένο χρονικό διάστημα. Ο μισθωτής, μπορεί να είναι ιδιώτης, επαγγελματίας, ή εταιρεία οποιασδήποτε νομικής μορφής, που έχει την ανάγκη χρήσης αυτοκινήτου. Η εταιρεία leasing διατηρεί την ιδιοκτησία του περουσιακού στοιχείου, στην προκειμένη του αυτοκινήτου και παραχωρεί τη χρήση του στον μισθωτή για ορισμένη χρονική περίοδο έναντι καταβολής μισθωμάτων. Με τη μέθοδο του leasing, μισθώνεται κάθε είδος εξοπλισμού, μηχανημάτων ή ακινήτων, που μπορούν να χρησιμοποιηθούν για εταιρικό σκοπό. Να σημειωθεί πως, τα αυτοκίνητα με leasing και γενικότερα τα οχήματα, είναι συνήθως καινούργια ή μεταχειρισμένα μέχρι 5 ετών. Με την πάροδο του χρόνου, έχουν εμφανιστεί πολλές εταιρείες χρονομίσθωσης αυτοκινήτων στην αγορά προσφέροντας διάφορα μοντέλα μίσθωσης, που περιλαμβάνουν διαφοροποιημένες υπηρεσίες και διέπονται από διαφορετικούς όρους συμβολαίου.  

Λειτουργική μίσθωση

Πρόκειται για την πιο συνήθη μορφή, όσον αφορά την μίσθωση αυτοκινήτων. Για την έναρξη χρήσης της υπηρεσίας δεν χρειάζεται η καταβολή κάποιου ποσού ως προκαταβολή. Είθισται πολλοί μισθωτές να επιθυμούν την καταβολή ενός ποσού ως προκαταβολή, για να επιτύχουν χαμηλότερο μηνιαίο μίσθωμα.  Το προκαθορισμένο μηνιαίο μίσθωμα, το οποίο καταβάλλεται από το μισθωτή, περιλαμβάνει όλες τις συμφωνηθείσες υπηρεσίες. Σε αυτές συνήθως περιλαμβάνονται: η αγορά και η μεταπώληση του αυτοκινήτου, η χρηματόδοτηση του, ασφαλιστικές υπηρεσίες και ευρύτερες καλύψεις κινδύνων, τα τέλη κυκλοφορίας, η συντήρηση, η διαχείριση βλαβών, η επισκευή του αυτοκινήτου σε περίπτωση ατυχήματος, ο έλεγος ΚΤΕΟ και η έκδοση κάρτας καυσαερίων, η αλλαγή ελαστικών η οποία γίνεται συνήθως ανά 40.000 χιλιόμετρα καθώς και η παροχή αυτοκινήτου αντικατάστασης σε περίπτωση βλάβης ή ατυχήματος του μισθωμένου αυτοκινήτου. Η μίσθωση διαρκεί από 3 έως 5 χρόνια και σε πολλές περιπτώσεις - ιδίως όταν η μίσθωση αφορά Ελαφρά Φορτηγά (μικτού φορτίου έως 3,5τόνων) - και 6 ή και 7 χρόνια. Η μίσθωση αφορά συγκεκριμένο αριθμό χιλιομέτρων, σύμφωνα με την επιλογή και τις ανάγκες του μισθωτή. Το πιο σύνηθες χιλιομετρικό όριο μίσθωσης αφορά 20.000 χιλιόμετρα το χρόνο. Σε περίπτωση που το χιλιομετρικό όριο ξεπεραστεί, εφαρμόζονται επιπλέον χρεώσεις. Εάν το όχημα επιστραφεί πριν την λήξη του συμβολαίου, υφίστανται οικονομικές κυρώσεις. Με τη λήξη της μίσθωσης, ο πελάτης έχει τις εξής επιλογές: να συμφωνήσει με τη μισθωτική εταιρεία την επέκταση της μίσθωσης, να επιστρέψει το αυτοκίνητο ή να το εξαγοράσει, σε τιμή που διαμορφώνεται σύμφωνα με τα δεδομένα της αγοράς.  

Η κάθε εταιρεία leasing προσφέρει την κάθε υπηρεσία κάτω από συγκεκριμένους όρους και προυποθέσεις. Ενδέχεται από εταιρεία σε εταιρεία να διαφέρουν σημαντικά, τόσο οι βασικές υπηρεσίες όσο και οι όροι που διέπουν τις επιμέρους υπηρεσίες. Είναι ιδιαίτερα σημαντικό για τον υποψήφιο μισθωτή να επιλέξει την εταιρεία leasing, της οποίας οι υπηρεσίες καλύπτουν με τον καλύτερο τρόπο τις ανάγκες του.   

 Λειτουργική μίσθωση στην Ελλάδα 
To leasing αυτοκινήτων αποτελεί ένα ιδιαίτερα δημοφιλή τρόπο χρήσης αυτοκινήτου στην Ελλάδα και παρουσιάζει υψηλούς ρυθμούς ανάπτυξης τα τελευταία χρόνια. Σύμφωνα με την ετήσια μελέτη της ICAP που αφορά συνολικά στην ενοικίαση και στη μίσθωση αυτοκινήτων, ο συνολικός αριθμός αυτοκινήτων με leasing στην Ελλάδα ανέρχεται στα 175.000 αυτοκίνητα (στοιχεία 2023).    

Ευέλικτο leasing αυτοκινήτου (Flexible Leasing)

Είναι μία σύγχρονη μορφή μίσθωσης οχημάτων και σκοπό έχει να καλύψει ένα κενό στην αγορά. Ουσιαστικά, προσφέρει την ευελιξία, χωρίς κλειστά συμβόλαια και χρονικές δεσμεύσεις, διατηρώντας τα οφέλη του leasing. Εδώ, ο πελάτης δεν καταβάλλει προκαταβολή, αλλά ένα ποσό για την εγγραφή στην υπηρεσία και το πρώτο μίσθωμα ως εγγύηση, στις περισσότερες περιπτώσεις. Η διαδικασία ελέγχου της πιστοληπτικής ικανότητας του πελάτη, γίνεται συνήθως χωρίς την εμπλοκή τραπεζών. Στο ευέλικτο leasing δεν υπάρχει προκαθορισμένη χρονική διάρκεια του συμβολαίου, δηλαδή μπορεί να διακοπεί το συμβόλαιο ακόμη και τον πρώτο μήνα. Ουσιαστικά πρόκειται για μίσθωση, αλλά με τον μήνα. Το όχημα μπορεί να επιστραφεί ή να αλλαχθεί με κάποιο άλλο χωρίς επιπλέον κόστος. Φυσικά, αυτό ποικίλει ανάλογα με την εταιρεία. Παράλληλα, υπάρχει και η επιλογή εξαγοράς του αυτοκινήτου, οποιαδήποτε στιγμή. Στο ευέλικτο leasing οι παροχές συνήθως είναι αντίστοιχες με αυτές της μακροχρόνιας λειτουργικής μίσθωσης. Η πρώτη εταιρεία που πρώτη λάνσαρε στην Ευρώπη την ευέλικτη μίσθωση ήταν ο όμιλος LeasePlan, με σκοπό να καλύψει εποχικές ανάγκες των πελατών της. Στην Ελλάδα, το instacar από το 2018 και η LeasePlan Hellas με το προϊον "FlexiPlan", είναι από τις πρώτες εταιρείες που έφεραν το ευέλικτο leasing, λανσάροντας το στην αγορά.  

 Παραπομπές 

Χρηματοδοτική μίσθωση